Forseti loftslagsþings Sameinuðu þjóðanna, Alok Sharma, segir nýja stöðuskýrslu sem væntanleg er frá milliríkjanefnd Sameinuðu þjóðanna á morgun, mánudag, alvarlegustu viðvörun sem alþjóðasamfélagið hefur fengið til þessa um þær hættur sem felist í æ hraðari breytingum á loftslaginu . Skýrslan bendi til þess að heimurinn rambi á barmi hörmunga og metin falli um víða veröld.
Alok Sharma leiðir 26. loftslagsþing Sameinuðu þjóðanna fyrir hönd Breta en stefnt er að því að halda þingið í Glasgow í Skotlandi í nóvember. Það átti að fara fram í fyrra, en var frestað vegna heimsfaraldursins. Sharma hefur það verkefni að reyna að fá 197 aðildarríki Parísarsamkomulagsins til þess að ná samstöðu um aðgerðir sem eiga að halda hlýnun jarðar innan við eina og hálfa gráðu frá upphafi iðnbyltingar. Hann segir að nú sé tækifærið til að rétta heimsbyggðina af, það sé ekki innistæða fyrir því að bíða í tvö ár, fimm ár eða tíu ár í viðbót með að grípa til róttækra aðgerða. Tíminn sé á þrotum. Sharma hefur sætt gagnrýni fyrir að verja fyrirhuguð olíu- og gasverkefni Breta í Norðursjó. Áformin þykja einkar vandræðaleg fyrir Breta og ekki til þess fallin að styrkja stöðu þeirra sem loftslagsleiðtoga á heimsvísu. Alþjóðaorkuráðið, frönsk samtök sem fylgjast grannt með framgangi aðgerða í loftslagsmálum, hafa varað við því að ríki heims þurfi að láta af tilraunaborunum og hætta að taka í gagnið nýjar olíu- og gaslindir strax á þessu ári, ella sé einnar og hálfrar gráðu markmiðið úr augsýn.
Forseti loftslagsþings Sameinuðu þjóðanna segir nýja skýrslu milliríkjanefndar Sameinuðu þjóðanna benda til þess að heimurinn rambi á barmi hörmunga. Skýrslan verður birt á morgun. 